laion/Wikipedia-Exotic huggingface dataset:
סקרנוזאורוס

סקרנוזאורוס (שם מדעי: Secernosaurus; מילולית: "לטאה קטועה") הוא סוג של דינוזאור צמחוני ממשפחת ההדרוזאוריים אשר חי באמריקה הדרומית במשך הקרטיקון העליון לפני 82 עד 70 מיליון שנה מזמננו. הסוג תואר ב-1979 והתקיים בו מין אחד - Secernosaurus koerneri, כשמין נוסף הועבר לסוג קריטוזאורוס. המאובנים של דינוזאור זה התגלו בתצורות "Los Alamitos Formation" ו-"Lago Colhué Huapí Formation" שבארגנטינה. בעוד שאר ההדרוזאורים התגלו לאורך לאוראסיה, לרוב באסיה ובאמריקה הצפונית סוג זה נחשב לאורניתופוד היחיד שהתקיים בקרטיקון של גונדוונה, עד לגילוי הסוג וילינקווה (Willinakaqe), אשר כיום נחשב לטקסון מוטל בספק. הממצאים שלו כללו רק שרידים קטועים של עצם השכם ואגן הירכיים וללא גולגולת, אך המבנה של השרידים דומה לזה של הדרוזאורים כמו האדמונטוזאורוס והקריטוזאורוס. הדינוזאור שהתגלה הגיע לאורך של 4 עד 5 מטרים אך כנראה שהשתייך לפרט צעיר, כך שפרטים בוגרים הגיעו לגודל כפול. דינוזאור זה הופיע בסדרה כוכב פרהיסטורי. מדיה וקבצים בנושא סקרנוזאורוס בוויקישיתוף סקרנוזאורוס, באתר האנציקלופדיה של החיים (באנגלית) סקרנוזאורוס, באתר GBIF (באנגלית)
ערב עם שי שטרן

ערב עם שי שטרן היא תוכנית אירוח ובידור ישראלית שמשודרת בכאן 11 החל מ-24 באפריל 2021 ואותה מנחה שי שטרן. בתוכנית, שטרן מארח אישים מפורסמים, כגון אמנים, פוליטיקאים, קומיקאים ועוד. בנוסף, בתוכנית מגוון פינות קבועות המסקרות בשפה הומוריסטית, צינית וביקורתית את הנורמות החברתיות במדינת ישראל ומציפות סוגיות חברתיות ואישיות מחיי היום-יום הישראלים. בין המשתתפים הדר לוי, יונה קפח, מתן חלק, אורי גוטליב, אורנה בנאי, יגאל עדיקא, יוסי מרשק, מיה דגן ומאיה בצלאל. התוכנית משודרת מדי יום שישי בערב. שי שטרן התחיל לשדר בערוץ עשר לאחר שעזב את ערוץ 2 בתוכנית אירוח אשר נקראה שי בשישי. התוכנית יצאה לאור ב-2013 וכללה 33 תוכניות, אך בעקבות מבצע צוק איתן, שי שטרן שידר את התוכנית במתכונת מיוחדת אשר נקראה שי בשידור. החל מ-18 בינואר 2019, התוכנית שודרה ברשת 13, והיא הסתיימה ב-19 במרץ 2021 כאשר שטרן החליט כי הוא עובר לשדר את התוכנית החדשה שלו "ערב עם שי שטרן", בכאן 11. הפרק הראשון שודר ב-24 באפריל 2021, העונה הסתיימה ב-. על הסדרה היו ביקורות חיוביות ושליליות. סמדר שילוני טענה בכתבה ב-ynet כי: "שי שטרן ממחיש שהשטיק שלו כבר לא רלוונטי. נראה שכרגע הוא מסתפק בלשבת מול המצלמה ולהתענג על היותו "מנחה". אבל אולי עדיין לא מאוחר מדי לעשות פה איזה רמונט?". נדב מנוחין מוואלה כתב: "למרות מעבר הדירה מרשת לכאן 11, אין הרגשה גדולה של רעננות בגרסה החדשה של התוכנית של שי שטרן. תוכנית הפתיחה לא הייתה מצחיקה במיוחד, מקורית במיוחד או מעניינת במיוחד, גם מבחינה הפורמט הטלוויזיוני וגם מבחינת התוכן". ערב עם שי שטרן - פרק 1, באתר כאן-תאגיד השידור הישראלי ערב עם שי שטרן - פרקים מלאים לצפייה ישירה | כאן, באתר כאן-תאגיד השידור הישראלי שירה יום טוב, שי שטרן מעביר את התוכנית שלו וממוצ"ש תצפו בה בערוץ חדש, באתר אייס, 18 באפריל 2021 נדב מנוחין‏, השם הבנאלי "ערב עם שי שטרן" מעיד בדיוק על תוכן התוכנית, באתר וואלה, 25 באפריל 2021
יחסי ג'יבוטי–קניה

יחסי ג'יבוטי–קניה הם היחסים הדיפלומטיים והדו-צדדיים בין רפובליקת ג'יבוטי לרפובליקת קניה. שתי המדינות חברות באיחוד האפריקאי ובאומות המאוחדות. היחסים הדיפלומטיים בין ג'יבוטי לקניה החלו ב-27 ביוני 1977, מיד לאחר עצמאותה של ג'יבוטי. נשיא ג'יבוטי, אסמאעיל עומאר גואלה, ביקר בקניה במאי 2018, ונשיאי המדינות חתמו על מספר הסכמים ביחד. במאי 2021, נשיא קניה, אוהורו קניאטה, ביקר בג'יבוטי. שתי המדינות חברות מייסדות של השוק המשותף של אפריקה המזרחית והדרומית. לג'יבוטי שגרירות בבירה ניירובי. לקניה שגרירות בבירה ג'יבוטי. מדיה וקבצים בנושא יחסי ג'יבוטי–קניה בוויקישיתוף
טיאניולונג

טיאניולונג (שם מדעי: Tianyulong; משמעות שמו: מהמילה "tiānyǔlóng", שמו של מוזיאון הטבע של שאנדונג טיאניו, בו נמצאים הממצאים של הדינוזאור) הוא סוג של דינוזאור ממשפחת ההטרודונטוזאוריים, אשר התקיים במשך היורה העליון שלפני 158.5 מיליון שנה מזמננו בסין. דינוזאור זה התגלה בתצורות טיאג'ישאן (אנ') בליאונינג שבצפון סין בשלד כמעט שלם שאורכו הגיע ל-70 ס"מ. המבנה שלו הזכיר מעט את ההטרודונטוזאורוס מדרום אפריקה אך הוא היה שונה במספר מאפיינים, ביניהם בראשו הגדול וזנבו וגפיו האחוריות הארוכים, בעוד הצוואר והגפיים הקדמיות היו קצרות ביחס למשפחתו. עקב מבנה שיניו שכללו ניבים מגודלים ושיניים אחוריות חדות, משערים שהיה אוכל כל. דינוזאור זה היה בעל זקיקים בולטים מהעור של גבו, צווארו וזנבו מה שמעיד כנראה על כך שכוסה בנוצות. גידול נוצות או זקיקי שיער אלה נדירים יחסית אצל בעלי אגן דמוי עוף ונפוצים יותר אצל התרופודים הקטנים, שגם הם נמצאו לאורך חפירות בסין. עם זאת כמה חוקרים סוברים שהגידול היה של שיער כשל כמה פטרוזאורים או אף בקשקשים שצמחו על עורם של כמה זאורופודים. מדיה וקבצים בנושא טיאניולונג בוויקישיתוף טיאניולונג, באתר האנציקלופדיה של החיים (באנגלית) טיאניולונג, באתר GBIF (באנגלית)
שיר בעברית

שיר בעברית הוא שיר שהפיקה האקדמיה ללשון העברית לכבוד יום העברית שחל בכ"א בטבת תשפ"ב (23 בדצמבר 2021). השיר נכתב על ידי עומר הברון (ג'ימבו ג'יי), שגם הלחין אותו יחד עם שי בן שושן. ביצעה את השיר להקת שלוה עם שילוב קטעי ספוקן וורד של המחבר. השיר מציג את דובריה המגוונים של העברית: "את שעשית עלייה / מכל קצוות תבל / מהחי"ת הגרונית של אחי / אל היידיש ששרה מלעיל", ומוסיף מילים זרות שבשימוש דובריה: "דוגרי" מערבית ו-Voilà מצרפתית. השיר מתאפיין בהומור, בהציגו שיחת כלבים המזכירה את טהרני השפה, ובהציגו "שף תימני שמוסיף גבינה בולגרית לסלט ואומר / Voilà – עכשיו הוא יווני!" שאלת סיווגם של עצמים כזכר או נקבה מוצגת באמצעות המילה "גרב", שהיא דוגמה לעצם שהוא זכר ונקבה. להקת שלוה שמבצעת את השיר משלבת צעירים בעלי מוגבלויות, הסולניות בשיר הן ענאל כליפה ודינה סמטה, שתיהן לקויות ראייה. השיר פורסם בקליפ שצולם בתיאטרון החאן הירושלמי, בשדרות בן ציון בתל אביב ובמושב אודים. בדצמבר 2021 פנתה האקדמיה ללשון העברית אל הברון בבקשה שיחבר שיר לכבוד העברית, שישקף את הססגוניות של השפה העברית העכשווית. הברון כתב לפני כן מספר שירים שעוסקים בשפה, בהם השיר "עשיתי" על הפועל עשה שמחליף בשפה המדוברת שלל פעלים אחרים. האקדמיה חיברה בין הברון ללהקת שלוה, ויחד עם מנהל הלהקה שי בן-שושן נרקמה גרסה סופית של השיר. סרטון השיר "שיר בעברית" באתר יוטיוב שיר בעברית באתר האקדמיה ללשון העברית "שיר בעברית" לשבוע העברית: להקת שלווה וג'ימבו ג'יי בשיר חדש ומרגש, באתר כיפה יעקב בר-און, ‏"שיר בעברית": ג'ימבו ג'יי והאקדמיה ללשון בשיתוף פעולה לרגל יום העברית, באתר מעריב אונליין, 20 בדצמבר 2021
תוכנית פרגוואי

תוכנית פרגוואי הייתה יוזמה סודית מ-1969 בין ממשלת גולדה מאיר והממשל הדיקטטורי בפרגוואי, להעברתם ויישובם של 60,000 מתושבי עזה במדינה זו. התוכנית הייתה אחת מבין מספר תוכניות שנידונו בתקופה זו בגלל הצורך של קובעי המדיניות להפחית את האתגר הדמוגרפי שיצר כיבוש השטחים הנוספים, על אוכלוסיותם, במהלך מלחמת ששת הימים ב-1967. בעוד שדיוני "קבינט השטחים" עסקו בהצעות שונות בפומבי, פרטי התוכנית נתבררו רק לאחר פרסומו של פרוטוקול מישיבה שהתקיימה במאי 1969 על ידי ערן סיקורל בתוכנית השעה הלאומית ברשת ב' ששודרה באוגוסט 2020. ראש המוסד, האלוף צבי זמיר, העריך כי התוכנית בת ביצוע הודות ליציבות משטרו של הרודן הפשיסטי אלפרדו סטרסנר (שהיה בן לאב גרמני) ומצבה הכלכלי הרעוע של פרגוואי. הוא דיווח כי ממשלתה הסכימה להצעה לקלוט במשך כארבע שנים (לכל הפחות) כ-60 אלף ערבים (פלסטינים) מוסלמים, כל עוד הם "אינם קומוניסטים". בתמורה, ישראל נדרשה לממן את העלויות הכרוכות בהבאתם אל היעד. זמיר העריך כי עלות התוכנית במשך מספר שנים לאחר מכן תהיה כ-20 עד 30 מיליון דולר. הממשלה התחייבה לשלם לפרגוואי 350,000 בעבור קליטתם של 10,000 איש. מלבד הוצאות הנסיעה, כל נפש קיבלה כ-100 דולר לצורכי מחייה. הסיבות להסתרת התוכנית, שכבר זוהתה בעבר עם אגף המבצעים של המוסד והוראה של לוי אשכול, קשורות בעמדתה הרשמית של מדינת ישראל בנוגע לרדיפת פושעים נאצים באמריקה הדרומית והבאתם למשפט. מדיניות כזו התקיימה עד 1968, אבל מ-1969, השנה בה נחתם ההסכם עם פרגוואי - מדינה בה התגוררו אז אלפי פושעים נאצים בחסות הממשלה, ובהם גם יוזף מנגלה - הגיעה מדיניות זו לסיומה, כפי שמעידה ככל הנראה דחיית בקשתו של צייד הנאצים טוביה פרידמן לפעול ללכידת מנגלה. בראיון לטלוויזיה הגרמנית בשנות ה-80 אמר שגריר ישראל בפרגוואי, בנו (בנימין) רון, כי בכל פעם שביקש עזרה נאמר לו ש"תפקידו הוא לשמש דיפלומט ולא צייד נאצים". התוכנית נחשבת לכישלון מבחינת הוצאתה לפועל. רק 30 פלסטינים היגרו במסגרתה לפרגוואי, ועד מהרה התרוששו. שניים מהם הגיעו לשגרירות ישראל באסונסיון כדי לתבוע כסף שטענו שלא שולם להם, ירו למוות במזכירת השגרירות משום שחשבו שהיא מתקשרת למשטרה, ופצעו עובדת נוספת. במהלך המשפט טענו השניים כי פותו להגר מעזה לפרגוואי, וכי הובטח להם שישראל תסייע להם במציאת מקום עבודה ובלימוד ספרדית. הם יצאו לדרכם לאחר קבלת תעודות מסע, 25 דולר דמי כיס וכרטיסי טיסה מישראל דרך לונדון וריו דה ז'ניירו. בפרגוואי גילו כי הוליכו אותם שולל וההבטחות שניתנו להם לא קוימו. ממשלת ישראל הטילה את האשמה על אנשי פת"ח, אבל הארגון הכחיש מעורבות. העסקה כולה בוטלה לבסוף. בעיית הפליטים הפלסטינים השעה הבינלאומית, הפרוטוקול חושף: ישראל החליטה ליישב 60 אלף פלסטינים בפרגוואי, באתר כאן – תאגיד השידור הישראלי, 11 באוגוסט 2020 יוסי מלמן, אביבה לורי, עזה: מבצע הפינוי הראשון, באתר הארץ, 16 באוגוסט 2005 רונן ברגמן, מדוע החמיץ המוסד את מנגלה, באתר ynet, 7 בספטמבר 2017
דייוויד וולטרס

דייוויד לי וולטרס (באנגלית: David Lee Walters;‏ ‏נולד ב־20 בנובמבר 1951) הוא פוליטיקאי אמריקאי מאוקלהומה, איש המפלגה הדמוקרטית, שכיהן כמושל אוקלהומה ה-24 בשנים 1991–1995. וולטרס נולד בקאנוט שבאוקלהומה. הוא היה מנהל מיזמים של המושל דייוויד בורן ואיש המנהל הצעיר ביותר שעבד במרכז ללימודי בריאות של אוניברסיטת אוקלהומה. הוא גם עבד בעסקי מקרקעין. כמושל, הגדיל וולטרס את המימון לחינוך, אך תקופת כהונתו עמדה בצילן של מחלוקות שהסתיימו בכך שהוא הודה בעבירת טוהר בחירות. הוא לא התמודד על כהונה שנייה כמושל, וב-2002 הוא נוצח במערכת הבחירות לסנאט של ארצות הברית. וולטרס משמש כמנהל הכללי של חברת Walters Power International. דייוויד וולטרס נולד ליד העיירה קאנוט שבאוקלהומה. ב-1969 הוא סיים את לימודי בבית הספר התיכון המקומי, ונבחר לשאת את הנאום מטעם הבוגרים בטקס הסיום. ב-1973 הוא סיים לימודי תואר בוגר אוניברסיטה בהנדסת תעשייה וניהול באוניברסיטת אוקלהומה, וב-1977 הוא סיים לימודי תואר מוסמך אוניברסיטה במנהל עסקים באוניברסיטת הארוורד. וולטרס עבד כמנהל מיזמים בממשלו של מושל אוקלהומה דייוויד בורן וכעוזר לרקטור של המרכז למדעי הבריאות של אוניברסיטת אוקלהומה. בגיל 29 הוא היה איש המנהל הצעיר ביותר בהיסטוריה של האוניברסיטה. ב-1982 הוא הצטרף לקבוצת ברק, חברת מקרקעין מסחרית. ב-1984 הוא מונה כיושב ראש שותף של נציבות הרפורמה של המושל וב-1985 כנשיא חברת הנאמנות לרכוש האמריקאית. ב-1986 התמודד וולטרס מטעם המפלגה הדמוקרטית בבחירות למשרת מושל אוקלהומה, אך נוצח על ידי מועמד המפלגה הרפובליקנית הנרי בלמון, שנבחר לתקופת כהונה שנייה כמושל, לאחר שסיים את כהונתו הראשונה 20 שנה קודם לכן. בנובמבר 1990 נבחר וולטר כמושל, לאחר שניצח ב-75 מתוך 77 מחוזות אוקלהומה. במהלך כהונתו כמושל הורחב מימון המדינה למערכת החינוך בכ-30 אחוזים, ואיגרות חוב שהונפקו בסכום של 350 מיליון דולר, שימשו למימון בנייה וחידוש בכל מוסדות החינוך הגבוה באוקלהומה. בעת כהונתו, הואשם וולטרס בהפרת חוקי הבחירות בשל כך שהוא קשר קשר להסתיר תרומות בהיקף של 18,000 דולר על ידי ייחוסם לאדם אחר. בתום ההליכים, פנה וולטרס לתובעים כדי לדעת מה יידרש ממנו כדי לסיים את ההליך במהירות האפשרית. הושג הסכם שוולטרס יודה באשמה וישלם קנס, ובתמורה התיק שלו ייסגר תוך שנה. אף על פי שוולטרס טען לחפותו, הוא אמר שזה יהיה לטובת המדינה ולטובת משפחתו לסיים את הפרשה בהסדר טיעון. שנה לאחר מכן נמחק התיק הפלילי שלו. ב-1994 הוא לא התמודד על בחירה לכהונה שנייה, בציינו את הלחץ ואת הפרסום השלילי שהיו מנת חלקו כמי שכיהן במשרה ציבורית, ובין השאר הוא האשים את עצמו בהתאבדותו של בנו ב-1991. ב-2002 התמודד וולטרס בבחירות על מושב בסנאט של ארצות הברית, אך נוצח על ידי הסנאטור המכהן ג'ים אינהוף. מדיה וקבצים בנושא דייוויד וולטרס בוויקישיתוף דייוויד וולטרס באנציקלופדיה להיסטוריה ולתרבות של אוקלהומה (באנגלית) דייוויד וולטרס באתר החברה ההיסטורית של אוקלהומה (באנגלית) OUR TEAM - Walters Power International
אנימנטרקס

אנימנטרקס (שם מדעי: Animantarx; מילולית: "מצודה חיה") הוא סוג של דינוזאור ממשפחת הנודוזאוריים שהתקיים במערב אמריקה הצפונית בתור הקרטיקון מלפני 104.46 מיליון שנה עד ל-98.37 מיליון שנה מזמננו. האנימנטרקס התגלה בתצורות צדר מונטיין (אנ') שביוטה ותואר למדע ב-1999 בידי החוקר היפני קנת׳ קרפנטר (אנ'). הממצאים כללו חוליות צוואר וגב, לסת תחתונה ושרידים לא מזוהים מהגולגולת. האנימנטרקס היה דינוזאור הרביוור ארבע-רגלי שהיה קרוב לאנקילוזאורוס אך היה קטן יותר וחסר "אלת זנב" כשל האנקילוזאוריים. עם זאת הוא היה מגונן בשריון לוחיות עליו בלטו מספר זיזים ארוכים וחדים ששימשו להגנה. הגולגולת העבה שלו הגיעה לאורך 25 ס"מ, כך שהדינוזאור עצמו הגיע לאורך ממוצע של 3 מטרים. הגולגולת הייתה עבה ודמתה מעט לגולגולת פכיצפלוזאוריים והלסתות היו שטוחות בעלות סוללת שיניים דקות שטחנו צמחייה עשבונית. לא ברור לאיזה דינוזאור היה קרוב האנימנטרקס, אף שיש לו מאפיינים של בני משפחת הנודוזאוריים. במראהו הוא דמה מעט לגסטוניה או לאדמונטוניה. מדיה וקבצים בנושא אנימנטרקס בוויקישיתוף אנימנטרקס, באתר האנציקלופדיה של החיים (באנגלית) אנימנטרקס, באתר GBIF (באנגלית)
מימורפלטה

מימורפלטה (שם מדעי: Mymoorapelta; משמעות השם: "המגן של מיגת-מור") הוא סוג של דינוזאור צמחוני ממשפחת הנודוזאוריים שהתקיים במשך היורה העליון שלפני 155 עד 150 מיליון שנה מזמננו. הסוג כולל מין אחד - Mymoorapelta maysi. המימורפלטה היה נודוזאור קדום ביותר, בין הבודדים (לצד הגרגוילאוזאורוס) שהתקיימו ביורה ולא בקרטיקון. המאובנים שלו נמצאו בתצורת מוריסון במערב קולורדו והוא תואר וסווג על ידי הפלאונטולוגים קנת' קרפנטר (אנ') וג'יימס קירקלנד (אנ'). את שמו הוא קיבל ממחצבות "מיגת-מור", בהם התגלה. המימורפלטה היה אנקילוזאור קטן ממדים ארבע-רגלי שהגיע לאורך של 2.7 עד 3 מטרים, לגובה של 1 מטר בכתפיים ולמשקל של כ-200 ק"ג. בדומה למרבית האנקילוזאורים היה בעל לוחיות שריון אוסטאודרם לאורך גופו, היה בעל גפיים קצרות, גולגולת שטוחה וקשה ובלסתותיו החלשות היו סוללת שיניים קצרות שהתאימו לטחינת צמחייה. הוא משתייך למשפחת הנודוזאוריים, אף שאיננו קרוב לדינוזאור כלשהו. בעבר השתייך לתת-המשפחה Polacanthidae, אך כיום נחשב לסוג ללא מקור במשפחה. מדיה וקבצים בנושא מימורפלטה בוויקישיתוף מימורפלטה, באתר GBIF (באנגלית)
אורז'יצה

אורז'יצה (באוקראינית: Оржиця) הוא נהר באוקראינה, אחד מיובליו של הדנייפר ויובלו של נהר הסולה. אורכו של הנהר 29 קילומטרים, אך בדרך כלל אורכו נמדד יחד עם הנהר רוטן אורז'יצה, ואורכו מגיע ל-127 קילומטרים. אגן הניקוז שלו הוא כ-2,190 קמ"ר. רוחבו המרבי הוא שלושה קילומטרים, ועומקו המרבי הוא 15 מטרים. מישור ההצפה שלו מאופיין באגמים רבים, והוא ביצתי בחלקו. העיירה המרכזית השוכנת לגדותיו היא אורז'יצה, שאף נקראת על שמו. הנהר משמש לגידול דגים, אספקת מים, השקיה ונופש. ערך זה הוא קצרמר בנושא גאוגרפיה של אוקראינה ובנושא נהרות ונחלים. אתם מוזמנים לתרום לוויקיפדיה ולהרחיב אותו.
רחמים שלום

רחמים שלום (נולד ב-20 בספטמבר 1957) הוא כדורגלן עבר, ששיחק בעמדות החלוץ והקישור ההתקפי ומאמן ישראלי. שלום זוהה בעיקר כקפטן קבוצת מכבי רמת עמידר, בה שיחק שנים רבות, היה קפטן ואחד מכוכבי הקבוצה מ-1980 ועד 1991 ובהמשך אף אימן אותה. רחמים שלום גדל במחלקת הנוער של הפועל רעננה והמשיך לשחק בקבוצת הבוגרים, ב-1977 החל לשחק בבית"ר ירושלים, ב-1978 החל לשחק עבור הפועל יהוד ושנה לאחר מכן עבר למכבי הרצליה ולאחר כשנה נוספת החל לשחק במכבי רמת עמידר שם הפך קפטן הקבוצה ושיחק עד פרישתו. במהלך שירותו הצבאי כיכב שלום בקבוצת הנח"ל שהביסה קבוצות רבות במהלך אליפות צה"ל, במשחק מול נבחרת מרכז תובלה הבקיע, שלום שלושער וכך סיימה נבחרת מרכז תובלה את מקומה בתחרות בתוצאה 4–0. בעקבות ביצועיו בנבחרת הנח"ל הפך שלום למבוקש בקרב קבוצות הליגה הלאומית באפריל 1979 העשיר שלום את מאזן קבוצתו בשתי נקודות ליגה חשובות, שהבטיחו סופית את מקומה של הפועל יהוד בליגה הלאומית כאשר הבקיע את שער הניצחון במשחק מול הפועל תל אביב. ב-1991 החל שלום לאמן את מכבי רמת עמידר ובהמשך את הפועל הרצליה, הפועל כפר קאסם ואת בית"ר רמת גן, אותה העלה לליגה ב' (כדורגל). לאחר פרישתו מעולם הכדורגל כיהן כמנהל לוגיסטיקה ואחזקה בעיריית רמת גן ובינואר 2019 הפך חבר מועצת עיריית רעננה המכהן כמשנה לראש העיר וכממונה על פיתוח השכונות בעיריית רעננה. נבחרת הנח"ל "הובילה" מרכז ההובלה לתבוסה - 0:4, דבר, 28 באפריל 1977 א. טבק, עסקאות בשני מיליוני ל"י צפויות הקיץ ב"שוק" של הלאומית והארצית, מעריב, 11 במאי 1977 השער שכבש רחמים שלום זיכה אותו ב-3,400 ל"י, מעריב, 29 באפריל 1979 עובר ושב, חדשות, 23 ביולי 1991 רחמים שלום מונה למשנה לראש העירייה, באתר צומת השרון רעננה, ‏8 ביולי 2020
ארץ מריבה

ארץ מריבה (באנגלית: Up Country) הוא רומן מתח משנת 2002 מאת הסופר האמריקאי נלסון דה מיל. זהו הרומן השני בהשתתפות הגיבור פול ברנר. אחד הדברים האחרונים שרצה הסמל הבכיר פול ברנר לעשות הוא לחזור לעבוד בחטיבת החקירות הפליליות של צבא ארצות הברית, ארגון שהודה לו על שירותו המסור רב השנים בכך שאילץ אותו לצאת לפנסיה מוקדמת. אבל כשהבוס לשעבר שלו מזמין טובות בשווי הקריירה, פול מוצא את עצמו נאלץ לעשות את הדבר האחרון שאי פעם רצה – לחזור לווייטנאם. המשימה שלו: לחקור רצח שהתרחש במהלך המלחמה, שלושים שנה לפני כן. אבל כמעט ברגע שהוא חוזר לווייטנאם, מדינה שעדיין רודפת אותו, הוא מגלה שיש בחקירה הזו הרבה יותר מרצח שנשכח. ברנר, לוחם לשעבר, שוב מוצא את עצמו בקרב על הישרדות כשהוא נכנס לעולם של שחיתות, שבו, בפעם השנייה בחייו, הוא אינו יכול להבחין בין חבר לאויב. אתר האינטרנט הרשמי של ארץ מריבה ארץ מריבה, באתר OCLC (באנגלית) ארץ מריבה ב-NelsonDeMille.net תמליל ריאיון עם המחבר ב-17 בפברואר 2002 עם CNN Hewitson, Michele (31 בינואר 2002). "Nelson Demille: Up Country". The New Zealand Herald. נבדק ב-27 בדצמבר 2021. {{cite news}}: (עזרה) Delatiner, Barbara (27 בינואר 2002). "For New Novel, DeMille Visits His Past". הניו יורק טיימס. נבדק ב-27 בדצמבר 2021. {{cite news}}: (עזרה) "Up Country". Nelson DeMille's Official Website.
תדירות אלל מינורי

תדירות אלל מינורי (מאנגלית: MAF - Minor allele frequency) היא התדירות בה מופיע האלל השני בשכיחותו באוכלוסייה נתונה. אללים מינוריים ממלאים תפקיד מפתיע בתורשה שכן וריאנטים מסוג זה המתרחשים רק פעם אחת, המכונים "סינגלטונים", מובילים לסלקציה משמעותית. פולימורפיזמים של נוקלאוטידים בודדים (SNPs) עם תדירות אללים מינורית של 0.05 (5%) או יותר, התגלו על ידי פרויקט HapMap. MAF נמצא בשימוש נרחב במחקרי גנטיקה של אוכלוסיות מכיוון שהוא מספק מידע המאפשר להבדיל בין וריאנטים נפוצים ובין וריאנטים נדירים באוכלוסייה. לדוגמה, מחקר משנת 2015 ריצף את הגנום של 2,120 תושבים מהאי סרדיניה. החוקרים סיווגו את הוריאנטים שנמצאו במחקר לשלוש קבוצות על פי ה-MAF שלהם. מן המחקר עלה כי וריאנטים נדירים (MAF < 0.05) הופיעו בתדירות גבוהה יותר באזורים מקודדים בגנום מאשר וריאנטים נפוצים (MAF > 0.05) באוכלוסייה זו. הצג את ההפניה של SNP לעניין, כדוגמה: rs429358, במסד נתונים (dbSNP או אחר). מצא קישור MAF/MinorAlleleCount. MAF/MinorAlleleCount: C=0.1506/754 (1000 גנומים); כאשר C הוא האלל המינורי עבור הלוקוס המסוים הזה; 0.1506 הוא התדירות של אלל המינורי C (MAF), כלומר 15% מתוך מסד הנתונים של 1000 גנומים; ו-754 הוא מספר הפעמים ש-SNP זה נצפה באוכלוסיית המחקר. תדירות אללים Hernandez, Ryan D.; Uricchio, Lawrence H.; Hartman, Kevin; Ye, Chun; Dahl, Andrew; Zaitlen, Noah (בספטמבר 2019). "Ultrarare variants drive substantial cis heritability of human gene expression". Nature Genetics. 51 (9): 1349–1355. doi:10.1038/s41588-019-0487-7. ISSN 1546-1718. PMC 6730564. PMID 31477931. {{cite journal}}: (עזרה) The International HapMap Consortium (2005). "A haplotype map of the human genome". Nature. 437 (7063): 1299–1320. Bibcode:2005Natur.437.1299T. doi:10.1038/nature04226. PMC 1880871. PMID 16255080. Sidore, C., y colaboradores (2015). "Genome sequencing elucidates Sardinian genetic architecture and augments association analyses for lipid and blood inflammatory markers". Nature Genetics. 47 (11): 1272–1281. doi:10.1038/ng.3368. PMC 4627508. PMID 26366554.{{cite journal}}: תחזוקה - ציטוט: multiple names: authors list (link) National Center for Biotechnology Information: New SNP Attributes
רעשים

"רעשים" הוא סינגל שהוקלט על ידי הזמר הישראלי אושר כהן בהשתתפות נועה קירל. את השיר הוציאה לאור ב-14 בדצמבר 2021 חברת התקליטים ארומה מיוזיק, כסינגל שלא מתוך אלבום. ב-12 בדצמבר 2021, יומיים לפני צאת השיר, חשף העיתונאי ערן סויסה כי קירל וכהן סיימו לעבוד על שירם המשותף. השיר נכתב בידי קירל וכהן, שגם הפיק את השיר. מילות השיר עוסקות בפרידה מבן-זוגה הקודם של קירל, יהונתן מרגי. השיר הגיע למקום הראשון במצעד העברי של מדיה פורסט. בשבוע הראשון לצאתו הוא הגיע למקום הרביעי במצעד חמשת השירים המואזנים ביותר ביוטיוב ישראל, כשבראש המצעד נמצא "חורף באוטו" של עומר אדם. באותו השבוע היה לשיר המואזן ביותר בתחנות הרדיו הישראליות וזכה ל-153 השמעות. בשבוע השני ירד למקום הרביעי עם כ-115 השמעות. דור מאיר מועלם מאתר "Mako" ציין לטובה את מילות השיר ושילוב הקולות של הצמד. לטענתו, השיר שירת באופן "מצוין" את כהן, שלא זכה לפרסום לפני הוצאתו לאור. אולם הוא הוסיף כי השתתפותה של קירל בשיר הייתה מיותרת. סרטון השיר "רעשים" באתר יוטיוב מידע על השיר "רעשים" באתר ספוטיפיי עושים רעש: נועה קירל חוברת לאושר כהן, ערן סויסה, ישראל היום, 12 בדצמבר 2021 יחד עם אושר כהן: נועה קירל בשיר פרידה תקשורתי, משה אבוטבול, פרוגי, 14 בדצמבר 2021 יאיר מור, דירוג יוטיוב: הקאמבק הענק של אייל גולן, באתר אייס, 26 בדצמבר 2021 יאיר מור, דירוג תחנות הרדיו: זה השיר שעשה השבוע הרבה רעש, באתר אייס, 26 בדצמבר 2021 יאיר מור, דירוג תחנות הרדיו: אייל גולן שובר שיאים, באתר אייס, 3 בינואר 2022 דור מאיר מועלם, ‏זה לא עובד, באתר ‏מאקו‏, 23 בדצמבר 2021 אושר כהן ונועה קירל - רעשים, באתר spotify (באנגלית)
מדליקה לי הכל

"מדליקה לי הכל" הוא סינגל שהוקלט על ידי הזמר הישראלי עדן חסון. את השיר הוציאה חברת התקליטים שרית הפקות, ב-26 באוקטובר 2021, כסינגל מתוך אלבום 2. השיר נכתב, הולחן והופק על ידי סתיו בגר. "מדליקה לי הכל" הוא שיתוף הפעולה השלישי בין בגר וחסון, לאחר שבגר כתב עבורו את השירים "אין יותר מועדונים" (2019) ו-"סיבובים" (2020). בניגוד לשאר שירי אלבום 2 של חסון, "מדליקה לי הכל" נכתב והופק על ידי בגר לבדו. הקלטת הסקיצה נעשתה כשהשניים עבדו על השיר "סיבובים". אתר האינטרנט "פרוגי" ציין לטובה את מנגינת השיר, וכתב כי יש ב"מדליקה לי הכל" את כל המרכיבים הדרושים להפקת להיט. מבקר המוזיקה הישראלי יוסי חרסונסקי העניק לשיר שניים וחצי כוכבי זהב מתוך חמישה וכתב שהשיר מורכב מהרבה אלמנטים שלא משתלבים טוב יחדיו. קשת ברגסון, ‏עדן חסון בסינגל חדש ומקפיץ במיוחד, באתר "סרוגים", 27 באוקטובר 2021 ירון רוולסצ'י, ‏"השיר הזה היה פשוט טוב מדי כדי לא לקחת אותו", באתר ‏מאקו‏, 27 באוקטובר 2021 מדליק הכל: עדן חסון בשיתוף פעולה עם סתיו בגר, ענבר פלד, פרוגי, 26 באוקטובר 2021 עדן חסון - מדליקה לי הכל
נונאטאקי מקנאטיין

נונאטאקי מקנאטיין (באנגלית: Meknattane Nunataks) הם רכס נונאטאקים, באזור חוף אינגריד כריסטנסן, בארץ הנסיכה אליזבת, שבאנטארקטיקה. הרכס כולל רכס מרכזי גדול, וכן מקבצים קטנים יותר לכיוון דרום ומזרח. הנונאטאקים מצויים ממזרח לקרחון פולארפורשונג, בסמוך למקום בו הוא נשפך למדף הקרח פבליקיישנז. הנונאטאקים מופו לראשונה בהתבסס על תצלומי אוויר שצולמו על ידי משלחת לארס כריסטנסן, שנערכה בעונת המחקר (הקיץ האנטארקטי) 1936 – 1937. הנונאטאקים צולמו מהאוויר בשנית במהלך מבצע קפיצה לגובה (מבצע היי-ג'מפ) של צי ארצות הברית בעונת המחקר (הקיץ האנטארקטי) 1946 – 1947. הגאולוג איי. ר. מקלאוד (I.R. McLeod), שהיה חבר במשלחת סקר מטעם משלחות החקר האנטארקטיות הלאומיות של אוסטרליה להרי הנסיך צ'ארלס, סקר שנערך בינואר 1969 וסקר את הנונאטאקים. שמו של הרכס ניתן לו על ידי המשלחת שקראה לו "Meknattane" (משמעות השם "המצוקים האמצעיים"). נתונים כלליים מפת אזור נונאטאקי מקנאטיין
קלמן טבצ'ניק

הרב קלמן טבצ'ניק (1872–1951) היה רבה של קמיאנקה שבאוקראינה, ולאחר עלייתו לארץ ישראל עמד בראשות ישיבת אור זורח ביפו, וניהל את מלון אשל החדש בתל אביב. נולד בטולנה שבאוקראינה, בנם של דוד טבצ'ניק ורחל לבית פקר. קיבל חינוך תורני. בשנות ה-90 של המאה ה-19 נשא את חוה ברדיצ'בסקי בתו של רב בעיירה דובובה במחוז אומן שבאוקראינה הרב משה אהרן ברדיצ'בסקי ואחותו של הסופר מיכה יוסף ברדיצ'בסקי. בשנת 1899, לאחר עזיבת הרב משה נחום ירושלמסקי את הרבנות בעיר קמיאנקה, התמנה הרב טבצ'ניק תחתיו כרב העיר. לאחר כמה שנים, עבר להתגורר באודסה. בשנת 1920 עלה לארץ ישראל והתיישב תחילה בירושלים. לאחר מכן, עבר להתגורר בתל אביב. במשך שנתיים כיהן כראש ישיבת אור זורח ביפו ובהמשך ניהל את מלון "אשל החדש" ששכן ברחוב אלנבי פינת רחוב הירקון בתל אביב. נפטר בשנת 1951, בגיל 79, ונקבר בבית הקברות נחלת יצחק. בנו הוא האדריכל יהושע צבי (גרישה) טבצ'ניק, שבשנת 1921 תכנן את שכונת נורדיה בתל אביב. בשנת 1924, לאחר שהפסיד ליהודה מגידוביץ במכרז על משרת אדריכל עיריית תל אביב, ירד לארצות הברית. בתו נעמי נישאה לאלכסנדר פלאי, מנהל הוצאת מסדה. R' Kalman Ben-David (Tabachnik), באתר Geni הקבר של קלמן טבצ'ניק בנחלת יצחק, באתר BillionGraves ערך זה הוא קצרמר בנושא רבנים ובנושא תל אביב-יפו. אתם מוזמנים לתרום לוויקיפדיה ולהרחיב אותו.
הלילה שלך

הלילה שלך הוא שיר של הזמר הישראלי שמעון בוסקילה. השיר יצא לאור תחת הוצאת חברת הליקון ב-10 בנובמבר 2021. ב-5 בדצמבר 2021 השיר הגיע למקום הראשון במצעד הישראלי של מדיה פורסט. המנגינה של השיר ישבה אצלי בבית כמה חודשים וניסיתי לחפש מילים. הלכתי לאבי אוחיון ברמלה והוא אמר לי "יש לי הפתעה בשבילך", פתאום חנן בן ארי נכנס. הוא שאל אותנו מה אנחנו עושים. אמרתי לו "שיר חדש". הוא שאל "אפשר להשתתף?", אמרתי לו "ברור. יש לי מנגינה ואני מחפש מילים — בוסקילה על תהליך כתיבת השיר בשונה מהרוב המכריע של שיריו של בוסקילה, מילות השיר לא נכתבו על ידו, אלא על ידי הפזמונאי אבי אוחיון והזמר-יוצר חנן בן ארי. בוסקילה הלחין את השיר. בוסקילה סיפר כי בן ארי כתב את השיר בהשראת בת זוגו של בוסקילה, יפעת. השיר הוא שיר קצבי עם השפעות מוזיקה לטינית וטרופית. הווידאו קליפ לשיר יצא בסמוך לצאת השיר ובוים על ידי ירין אהרונוף. בקליפ משתתפים השחקנים עומר גול ושני שמול. הקליפ מציג את שמעון בוסקילה מבצע את השיר עם להקתו בעוד זוד צעיר ומאוהב רוקד לצליליו ברגעים זוגיים שונים. הלילה שלך, בביצוע שמעון בוסקילה, וידאו קליפ של השיר בערוץ "שמעון בוסקילה - הערוץ הרשמי", באתר יוטיוב (אורך: 2:58), 10 בנובמבר 2021 יובל אראל‏, שמעון בוסקילה - הלילה שלך, בבלוג של יובל אראל, מגזין מוזיקה ותרבות, 10 בנובמבר 2021 ניר יהב‏, "הייתי שמח לשפוט בריאליטי, אבל בטוח הייתי משלם מחיר כבד על זה", באתר וואלה, 10 בנובמבר 2021 הלילה שלך, בביצוע שמעון בוסקילה, וידאו קליפ של השיר בערוץ "שמעון בוסקילה - הערוץ הרשמי", באתר יוטיוב (אורך: 2:58), 10 בנובמבר 2021 צפו: הלילה המיוחד של שמעון בוסקילה, באתר ישראל היום, 10 בנובמבר 2021